नयी दिल्ली : नोटबंदी के आज गुरुवार को दो साल पूरे हो गए। 8 नवंबर 2016 कि आधी रात से नोट बंदी का कानून पूरे भारत में लागू हुआ था। काला धन, जाली नोट और बेनामी संपत्ति पर लगाम लगाने के लिए यह फैसला लिया गया था। उसी नोटबंदी को हुए दो साल को लेकर पूर्व प्रधानमंत्री मनमोहन सिंह ने मोदी सरकार की आर्थिक नीतियों पर निशाना साधते हुए हमला बोला है। कहा कि नोटबंदी से अर्थव्यवस्था और समाज को हुई तबाही का असर दिख रहा है, तथा इससे देश का हर व्यक्ति प्रभावित हुआ है। मनमोहन सिंह ने एक बयान में भी कहा कि मोदी सरकार को अब ऐसा कोई आर्थिक कदम नहीं उठाना चाहिए जिससे अर्थव्यवस्था के संदर्भ में अनिश्चितता की स्थिति पैदा हो। उन्होंने कहा नरेंद्र मोदी सरकार ने 2016 में त्रुटिपूर्ण ढंग से और सही तरीके से विचार किये बिना नोटबंदी का कदम उठाया था। मनमोहन सिंह ने कहा नोटबंदी से हर व्यक्ति प्रभावित हुआ, चाहे वह किसी भी उम्र का हो, किसी लैंगिक समूह का हो, किसी धर्म का हो, किसी पेशे का हो। हर किसी पर इसका असर पड़ा। उन्होंने कहा कि देश के मझोले और छोटे कारोबार अब भी नोटबंदी की मार से उबर नहीं पाए हैं। गौरतलब है कि प्रधानमंत्री नरेंद्र मोदी ने आठ नवंबर, 2016 को नोटबंदी की घोषणा की जिसके तहत, उन दिनों चल रहे 500 रुपये और एक हजार रुपये के नोट चलन से बाहर हो गए थे।